En 16-årig dreng slipper ikke for en hilsen fra politiet, efter han tidligt i morges valgte at køre en tur i sine forældres bil.

Da Nordjyllands Politi et par minutter i seks lørdag morgen blev kaldt ud til en bil, som sad fast på Bøgildsmindevej i Nørresundby, havde de nok næppe regnet med at møde så ung en fører af bilen. For bag rattet i bilen sad en 16-årig dreng. To piger, som ligeledes befandt sig i bilen, stak af, da politiet ankom til stedet. Betjentene fik hurtigt mistanke om at drengen var påvirket af alkohol, så han blev anholdt og fik taget en blodprøve. Præcis hvad blodprøven viste, ved politiet endnu ikke. Men sikkert er det i hvert fald, at den unge mand bliver sigtet for manglende førerret til bil, fortæller vagtchef ved Nordjyllands Politi, Bruno Brix. Præcis hvorfor den 16-årige dreng valgte at tage på en natlig køretur i sine forældres bil, melder historien foreløbig ikke noget om. - De har i hvert fald været på udflugt. Men det er ikke første gang vi hører om den slags, siger Bruno Brix. Når afhøringen af den 16-årige er afsluttet, forventes han at blive løsladt igen.